รัฐบาลไทย-ข่าวทำเนียบรัฐบาล-นายกรัฐมนตรีเป็นประธานประชุมคณะกรรมการยุทธศาสตร์ชาติ ครั้งที่ 1/61 เห็นชอบหลักการร่างแผนการปฏิรูปประเทศทั้ง 11 ด้าน
วันพฤหัสบดีที่ 15 กุมภาพันธ์ 2561
นายกรัฐมนตรีเป็นประธานประชุมคณะกรรมการยุทธศาสตร์ชาติ ครั้งที่ 1/61 เห็นชอบหลักการร่างแผนการปฏิรูปประเทศทั้ง 11 ด้าน
นายกรัฐมนตรีประชุมคณะกรรมการยุทธศาสตร์ชาติ เห็นชอบหลักการร่างแผนการปฏิรูปประเทศ 11 ด้าน พร้อมเห็นชอบวิธีการรับฟังความคิดเห็นร่างยุทธศาสตร์ชาติ ย้ําให้สร้างการรับรู้ รับฟังความคิดเห็นจากทุกภาคส่วน เพื่อให้ได้ข้อมูลข้อเสนอรอบด้าน ตอบความต้องการประชาชน
วันนี้ (15 ก.พ.61) เวลา 09.30 น. ณ ตึกภักดีบดินทร์ ทําเนียบรัฐบาล พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะกรรมการยุทธศาสตร์ชาติ ครั้งที่ 1/2561 ร่วมกับผู้ที่เกี่ยวข้อง โดยภายหลังการประชุม นายปรเมธี วิมลศิริ เลขาธิการคณะกรรมการพัฒนาการเศรษฐกิจและสังคมแห่งชาติ ในฐานะกรรมการและเลขานุการคณะกรรมการยุทธศาสตร์ชาติ ได้แถลงผลการประชุม ดังนี้
ที่ประชุมรับทราบผลการดําเนินงานของร่างยุทธศาสตร์ชาติซึ่งขณะนี้อยู่ระหว่างขั้นตอนการรับฟังความคิดเห็นของทุกภาคส่วนที่เกี่ยวข้องผ่านช่องทางต่าง ๆ เพื่อเป็นข้อมูลประกอบการพิจารณาปรับปรุงร่างยุทธศาสตร์ชาติโดยคณะกรรมการจัดทํายุทธศาสตร์ชาติทั้ง 6 คณะ ทั้งนี้ ที่ประชุมเห็นควรให้คณะกรรมการจัดทํายุทธศาสตร์ชาติ และหน่วยงานรับผิดชอบต่าง ๆ ดําเนินการตามกรอบระยะเวลาของกฎหมายอย่างเคร่งครัด นอกจากนี้ เห็นควรให้เพิ่มการสร้างความรับรู้ของผู้มีส่วนเกี่ยวข้องทุกภาคส่วนเพื่อให้ตระหนักถึงความสําคัญของยุทธศาสตร์ชาติ โดยเฉพาะกลุ่มนักการเมือง ประชาชนกลุ่มวัยรุ่นและวัยทํางาน และภาคธุรกิจ โดยควรกําหนดรูปแบบและเนื้อหาการประชาสัมพันธ์ให้สามารถทําความเข้าใจได้ง่ายกับกลุ่มเป้าหมายต่าง ๆ เพื่อให้ทุกภาคส่วนมีความรู้สึกเป็นเจ้าของยุทธศาสตร์ชาติร่วมกัน และร่วมเป็นกําลังสําคัญในการขับเคลื่อนการพัฒนาและการเปลี่ยนแปลงประเทศตามยุทธศาสตร์ชาติ และแผนการปฏิรูปประเทศต่อไป โดยอาจใช้กลไกคณะกรรมการไทยนิยมในระดับพื้นที่ในการสร้างการรับรู้กับผู้มีส่วนเกี่ยวข้องในระดับพื้นที่
พร้อมกันนี้ ที่ประชุมให้ความเห็นชอบในหลักการร่างแผนการปฏิรูปประเทศทั้ง 11 ด้าน โดยเห็นว่าในภาพรวมมีความสอดคล้องกับทิศทางและเป้าหมายของร่างยุทธศาสตร์ชาติเบื้องต้น อย่างไรก็ตาม เห็นควรให้ความสําคัญกับการกําหนดกลไกและแนวทางการขับเคลื่อนการดําเนินการตามแผนปฏิรูปประเทศให้ชัดเจน เพื่อให้ภาคส่วนที่เกี่ยวข้องสามารถพิจารณาดําเนินการได้อย่างมีประสิทธิภาพ ทั้งนี้ ที่ประชุมได้มอบหมายให้คณะกรรมการปฏิรูปประเทศทั้ง 11 คณะ พิจารณาความเห็นของหน่วยงานภาครัฐต่อรายละเอียดของกิจกรรมการปฏิรูปประเทศ และปรับปรุงรายละเอียดตามความเหมาะสม เพื่อส่งกลับสํานักงานคณะกรรมการพัฒนาการเศรษฐกิจและสังคมแห่งชาติ ในฐานะฝ่ายเลขานุการฯ ภายในวันที่ 28 กุมภาพันธ์ 2561 เพื่อนําเสนอคณะรัฐมนตรีตามขั้นตอนของกฎหมายต่อไป
ที่ประชุมได้ให้ความเห็นต่อ (ร่าง) นโยบายและแผนระดับชาติว่าด้วยความมั่นคงแห่งชาติ (พ.ศ. 2560-2564) ซึ่งเป็นแผนระดับที่สองตามมติคณะรัฐมนตรีเมื่อวันที่ 4 ธันวาคม 2560 โดยให้รับความเห็นของคณะกรรมการจัดทํายุทธศาสตร์ชาติด้านความมั่นคง และความเห็นคณะกรรมการพัฒนาการเศรษฐกิจและสังคมแห่งชาติเพื่อเสนอประกอบการพิจารณาของคณะรัฐมนตรีต่อไปด้วย
นอกจากนี้ ที่ประชุมได้ให้ความเห็นชอบวิธีการรับฟังความคิดเห็นร่างยุทธศาสตร์ชาติตามที่เสนอ ซึ่งประกอบด้วย การรับฟังความคิดเห็นในลักษณะกลุ่มย่อยหรือการประชุมปรึกษาหารือกับภาคส่วนต่าง ๆ การจัดประชุมรับฟังความคิดเห็นในระดับภาคจํานวนอย่างน้อย 4 ครั้ง การเผยแพร่ในระบบสารสนเทศ การแสดงความคิดเห็นทางอีเมล (E-mail) สื่อสังคมออนไลน์ (Facebook) เวปไซต์ การขอความคิดเห็นโดยตรงจากหน่วยงานภาครัฐระดับกระทรวง เป็นต้น ทั้งนี้ ที่ประชุมได้เน้นย้ําความสําคัญในการสร้างการรับรู้ และการรับฟังความคิดเห็นจากผู้แทนของทุกภาคส่วนที่เกี่ยวข้อง เพื่อให้ได้รับทราบข้อมูลและข้อเสนอแนะที่รอบด้าน ชัดเจน และตอบความต้องการของประชาชนไทยทุกภาคส่วน
ที่ประชุมยังได้เห็นชอบการเตรียมการจัดทําแผนแม่บท โดยข้อเสนอหลักเกณฑ์การจัดทําแผนแม่บทตามยุทธศาสตร์ชาติให้แผนแม่บทมีองค์ประกอบสําคัญ ประกอบด้วย เรื่องสําคัญ กรอบระยะเวลาดําเนินการ ผู้รับผิดชอบ เพื่อให้บรรลุเป้าหมายและแนวทางของยุทธศาสตร์ดังกล่าว ทั้งนี้ ควรจัดทํา 1 แผนแม่บทต่อยุทธศาสตร์ ไม่ควรระบุงบประมาณ และไม่ควรระบุกิจกรรมย่อยที่เป็นภารกิจประจําของหน่วยงาน นอกจากนี้ ที่ประชุมได้มอบหมายให้คณะกรรมการจัดทํายุทธศาสตร์ชาติทํางานร่วมกับกระทรวงหรือหน่วยงานผู้รับผิดชอบแผนระยะยาวซึ่งอยู่ในช่วง 20 ปี ของยุทธศาสตร์ชาติ เช่น แผนพัฒนาพลังงานของกระทรวงพลังงาน และแผนบริหารทรัพยากรน้ําของสํานักงานบริหารจัดการทรัพยากรน้ําแห่งชาติ เป็นต้น
นอกจากนี้ ที่ประชุมได้เห็นชอบข้อเสนอในการกําหนดระเบียบหลักเกณฑ์และวิธีการติดตาม การตรวจสอบ และการประเมินผลการดําเนินการตามยุทธศาสตร์ชาติ และแผนการปฏิรูปประเทศ โดยให้จัดทําเป็นระบบสารสนเทศในการรายงานผลการดําเนินงานของหน่วยงานต่าง ๆ และจัดเก็บข้อมูลในระบบฐานข้อมูลกลางของภาครัฐ เพื่อลดภาระค่าใช้จ่าย ไม่เป็นการเพิ่มภาระให้กับหน่วยงานทั้งในการรายงานผลหรือการติดตามในระดับพื้นที่ รวมทั้ง ที่ประชุมได้ให้ความเห็นชอบการให้ความเห็นของคณะกรรมการยุทธศาสตร์ชาติประกอบการพิจารณาของคณะรัฐมนตรี โดยมอบหมายให้สํานักงานฯ พิจารณาจัดส่งเรื่องให้คณะกรรมการจัดทํายุทธศาสตร์ชาติที่เกี่ยวข้องกับแผนระดับที่ 3 ให้ความเห็นประกอบการพิจารณาของคณะรัฐมนตรีแทนคณะกรรมการยุทธศาสตร์ชาติ เพื่อประสิทธิภาพในการให้ความเห็นประกอบการพิจารณาของคณะรัฐมนตรีต่อไป
--------------------
กลุ่มประชาสัมพันธ์และเผยแพร่ สํานักโฆษก
(ข้อมูลจากฝ่ายเลขานุการคณะกรรมการยุทธศาสตร์ชาติ)